
Előterjesztés

Alsószentiván Község Önkormányzata Képviselő-testületének
2024. november hónapban tartandó rendkívüli nyilvános ülésére




Napirendi pont: Rendelet-tervezet a szociális ellátásokról és a települési támogatásokról szóló 4/2022. (VIII. 11.) önkormányzati rendelet módosításáról

Előterjesztő: Husvéth Imre polgármester
Az előterjesztés előkészítésében részt vett Csalovszkiné Mezei Zsuzsanna jegyző




Tisztelt Képviselők!

Az idei évben a szociális feladatfinanszírozás lehetővé tette, hogy az önkormányzat mikulás csomagtámogatást nyújtson a település gyermekei számára, természetbeni juttatás formájában.
A szociális ellátásokról és a települési támogatásokról szóló helyi rendeletben részletesen szabályozásra került a támogatás rendszere, az idei évben 5.000 Ft/gyermek a támogatás mértéke, de a következő évből kezdődően az adott évi támogatási összeget mindig az adott évben kell megállapítani a képviselő-testületnek az adott évi helyi költségvetési rendeletében.

A mikuláscsomag támogatást az önkormányzat eddig is nyújtotta, de a döntés határozat formájában keletkezett, ez viszont a kormányhivatal szerinte nem megfelelő, a szociális rendeletben kell erről dönteni.

Kérem a Tisztelt Képviselő-testületet, hogy az előterjesztést szíveskedjen megvitatni és az önkormányzati rendelet módosításáról szóló rendeletet elfogadni.

Husvéth Imre
polgármester




Alsószentiván Község Önkormányzata Képviselő-testületének 10/2024. (XI. 21.) önkormányzati rendelete
a szociális ellátásokról és a települési támogatásokról szóló 4/2022. (VIII. 11.) önkormányzati rendelet módosításáról 
Alsószentiván Község Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. §-ának (2) bekezdésében, 10. §-ának (1) bekezdésében, 32. §-a (1) bekezdésének b) pontjában, 32. §-ának (3) bekezdésében, 48. §-ának (4) bekezdésében, 132. §-a (4) bekezdésének g) pontjában, valamint a gyermekek védelméről és a gyámügyi igazgatásról szóló 1997. évi XXXI. törvény 29.§ (1) bekezdésében kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8. és 8a. pontjában meghatározott feladatkörében eljárva a következőket rendeli el:
1. §
A szociális ellátásokról és a települési támogatásokról szóló 4/2022. (VIII. 11.) önkormányzati rendelet 6. § (2) bekezdés a) pontja a következő ad) alponttal egészül ki:
(A Polgármester szociális rászorultság esetén a jogosult számára	 
települési támogatást)
„ad)	mikuláscsomag támogatást”
(állapít meg az Szt. 45. §-ában és 48. §-ában foglaltak figyelembevételével, valamint e rendeletben meghatározott feltételek szerint.)
2. §
A szociális ellátásokról és a települési támogatásokról szóló 4/2022. (VIII. 11.) önkormányzati rendelet a következő alcímmel egészül ki:
„6/B. Mikuláscsomag támogatás
8/B. §
(1) Az önkormányzat mikuláscsomag támogatást nyújt annak az alsószentiváni lakcímmel rendelkező kérelmezőnek, akinek saját, nevelt, örökbefogadott gyermeke a kérelem benyújtásának évében legfeljebb a 14. életévét betöltötte és a kérelem benyújtásakor életvitelszerűen Alsószentiván településen él.
(2) A kérelem tárgyév november 22. napjától nyújtható be, benyújtásának végső határideje a tárgyév november 30. napja. A határidő elmulasztása jogvesztő. 
(3) A mikuláscsomag támogatás 2024. évben 5.000 Ft értékű természetbeni juttatás gyermekenként. A támogatás összegét a továbbiakban az önkormányzat mindenkor hatályos költségvetési rendelete határozza meg.
(4) A mikuláscsomag támogatás nyújtásának feltétele, hogy a kérelmező családjában az egy főre jutó jövedelem ne haladja meg szociális vetítési alap összegének tizenötszörösét.
(5) A mikuláscsomag támogatás iránti kérelmet a rendelet 8. melléklete szerinti karácsonyi támogatás kérelem nyomtatványon kell benyújtani.”
3. §
Ez a rendelet 2024. november 22-én lép hatályba.



Husvéth Imre								Csalovszkiné Mezei Zsuzsanna
 polgármester									jegyző

